stanford-oval/wikipedia huggingface dataset:
ארז אליאב
קריירה

אליאב נולד בחולון והחל את הקריירה המקצוענית שלו במדי בית"ר חולון בליגה ג' בעונת 1997/1998. בשנת 2000 הוביל את בית"ר חולון לליגה ב', כאשר היה מלך שערי הקבוצה עם 14 שערים. בעונת 2000/2001 הוחתם אליאב בהפועל צפרירים חולון ששיחקה אז בליגת העל, ובגיל 23 ביצע קפיצה נדירה מהליגה השישית לליגה הבכירה בישראל.
לאחר שצפרירים חולון ירדה לליגה הלאומית עבר אליאב להפועל פתח תקווה לקראת עונת 2001/2002. אליאב השתלב טוב מאוד בקבוצה ושותף בכל משחקיה בליגה חוץ מאחד, ובעונה שלאחר מכן כבש ארבעה שערים, כולל בניצחונות על בני יהודה ומכבי נתניה שסייעו לקבוצה להישאר בליגת העל. בנובמבר 2003 נפצע ונעדר מהמגרשים לתקופה של יותר משנה.
בקיץ 2005 חתם אליאב במכבי תל אביב, אך כבר בחודש נובמבר חזר לשחק בהפועל פתח תקווה. אליאב פתח את עונה זו בצורה טובה, עם פנדל שסחט בדרבי נגד מכבי פתח תקווה, ושער מתוחכם שהבקיע נגד הפועל כפר סבא, אך היכולת המקצועית שהציג לאחר מכן לא הייתה משביעת רצון, ובסיום עונת 2005/2006 שוחרר מהקבוצה, לאחר שבסך הכל הופיע ב-93 משחקי ליגה במדיה, וכבש 6 שערים.
לקראת עונת 2006/2007 עבר אליאב להכח עמידר רמת גן, העולה החדשה לליגת העל, ובחודש ינואר עבר למכבי הרצליה. בעונה זו זכה עם הקבוצה בגביע הטוטו, ובסופה נאלץ לפרוש ממשחק פעיל בגיל 29 בלבד, לאחר שסבל מפציעות חוזרות.
חייו האישיים

אליאב נשוי בשנית ואב לחמישה ילדים. בשנת 2011 נולדה בתו, ובשנת 2014 נולדו לו תאומים. בשנת 2022 נולדה בתו השלישית.
ב-2018 נעצר בגין הפעלת חממה לגידול מריחואנה, ונזרו עליו 25 חודשי מאסר, מתוכם ריצה 18 חודשים בפועל.
הערות שוליים

↑  אור אבולעפיה, ‏הימורים, חממת סמים וכלא: ההסתבכות של ארז אליאב, באתר ערוץ הספורט, 22 באפריל 2020
↑  אלי סניור, ארז אליאב הוא החשוד בהפעלת חממה לגידול סמים, באתר ynet, 5 בנובמבר 2018
קארה דלווין

| --- | --- |

דלווין בכנס קומיק-קון 2016
 לידה:  12 באוגוסט 1992 (גיל: 32) אנגליה לונדון, אנגליה, הממלכה המאוחדת
 שם לידה:  Cara Jocelyn Delevingne 
 מדינה:  הממלכה המאוחדת 
 מקום מגורים:  לוס אנג'לס 
 השכלה:  בית הספר הפרטי בידלס בהאמפשייר
 תקופת הפעילות:  מ-2009
 מקצוע:  דוגמנית, שחקנית
 
קארה ג'וסלין דלווין (באנגלית: Cara Jocelyn Delevingne, נולדה ב-12 באוגוסט 1992) היא דוגמנית ושחקנית אנגלייה.
ביוגרפיה

דלווין נולדה בלונדון, אנגליה, בתם של פנדורה אן דלווין ויזם הנדל"ן צ'ארלס האמר דלווין. היא למדה בבית הספר הפרטי "בידלס" בהאמפשייר. יש לה שתי אחיות גדולות – קלואי, והדוגמנית פופי דלווין. הסנדקית שלה היא השחקנית ג'ואן קולינס.
בראיון סיפרה כי אמה הייתה מכורה להירואין וכי היא סובלת מדיכאון וחרדה מאז שהייתה נערה
סבה מצד אמה של דלווין הוא סר ג'וסלין סטיבנס, לשעבר יושב הראש של המורשת האנגלית. סבתה מצד אמה הייתה העוזרת האישית של הנסיכה מרגרט. סבי סביה מצד אמה הם הברונטים לבית פאודל-פיליפס, ודרכם יש לדלווין שורשים יהודיים-בריטיים.
קריירה > דוגמנות

ב-2009 הייתה דלווין חתומה בסוכנות הדוגמנות סטורם ודגמנה בתצוגות אופנה של קלמנטס ריביירו וברברי ב-2010. ב-2011 היא הופיעה בקמפיין האביב/קיץ של ברברי. ב-2012 הפכה לפנים של קמפיין אביב/קיץ של חברת ברברי לצד השחקן אדי רדמיין. נכון ל-2014 היא משמשת כפנים של קמפיין היופי של ברברי, לצד ג'ורדן דן ואדי קמפבל.
דלווין הופיעה בקמפייני פרסום רבים עבור חברות שונות, בהם קולקציית 2011 של H&M, תכשיטי דומיניק ג'ונס, בלופין, זארה ושאנל.
היא הופיעה בשערים של "ווג" בריטניה שלוש פעמים ב-2011, בנוסף הופיעה על שערי "ווג" של קוריאה הדרומית, אוסטרליה, ברזיל, יפן, איטליה ופורטוגל, ועל שערי מגזינים נוספים כמו LOVE, i-D, ואחרים. היא דגמנה בתצוגות אופנה של ויקטוריה'ס סיקרט ב-2012 וב-2013, והייתה הפנים של שאנל בקמפיין 2013 שלהם, יחד עם הדוגמנית ההולנדית ססקיה דה ברו. בנוסף, היא כיכבה כפנים של DKNY (של דונה קארן) בסוף 2012.
ב-2012 זכתה בפרס "דוגמנית השנה" בטקס פרסי האופנה הבריטי.
ב-2013 דיבבה את "DJ Cara" במשחק Grand Theft Auto V.
קריירה > משחק

בשנת 2015 השתתפה בסרט "פני מלאך", המבוסס על סיפור משפטה של אמנדה נוקס. בנוסף, היא שיחקה גם בתפקיד ראשי בסרט "ערים של נייר" המבוסס על רב-מכר מאת ג'ון גרין.
דלווין השתתפה בסרט "יחידת המתאבדים" של DC קומיקס שיצא לאקרנים ב-2016. בסרט היא מגלמת את נבלת-העל מכשפת לצדם של ויל סמית' וג'ארד לטו. באותה שנה שיחקה בסרט "ילדים מאוהבים".
ב-2017 שיחקה בסרט "ולריאן ועיר אלף הכוכבים" בבימויו של לוק בסון, וכן בסרט הדרמה העצמאי "קדחת הצבעונים", לצד אליסיה ויקנדר. ב-2018 שיחקה בדרמה "הריח שלה" בכיכובה של אליזבת מוס, ושיחקה במותחן הבלשי "שדות לונדון", אשר מבוסס על ספרו באותו השם של מרטין איימיס משנת 1989.
בשנת 2019 החלה לככב לצדו של אורלנדו בלום בסדרת הטלוויזיה "קרניבל רואו" של אמזון פריים וידאו; בסדרה, היא גילמה את דמותה של הפיה וינייט סטונמוס, שיחד עם הבלש פילוסטרייט (בלום), נקלעת לחקירת סדרת מקרי רצח לא פתורים. ב-17 בפברואר 2023 עלתה לשידור העונה השנייה.
בשנת 2022 שיחקה בעונה השנייה של סדרת הקומדיה האמריקאית "רק רוצחים בבניין" של שירות הסטרימינג האמריקאי הולו, לצד סטיב מרטין, מרטין שורט וסלינה גומז בתפקיד אליס בנקס, אומנית המנהלת רומן עם מייבל (גומז).
ב-24 באפריל 2023 לוהקה דלווין לתפקיד ראשי לעונה ה-12 של סדרת האנתולוגיה "אימה אמריקאית" אשר עלתה לשידור בסוף שנה זו. היא גם משחקת בתפקיד אורח בעונה ה-12 של סדרת האנימציה "פיוצ'רמה".
בשנת 2024, סיימה את השתתפותה בהפקה של "קברט" בתיאטרון הוסט אנד, בתפקיד סאלי בולס, בבימויה של רבקה פרקנל. באוקטובר 2024, דלווין חתמה עם חברת Anonymous Content לייצוג בכל התחומים.
חיים אישיים

דלווין, היא פאנסקסואלית גלויה. ביוני 2015, היא אישרה שהיא נמצאת כחצי שנה במערכת יחסים עם הזמרת האמריקאית סנט וינסנט. הם נפרדו בספטמבר 2016.
באוגוסט 2017, רכשה דלווין את אחוזתו של השחקן והמוזיקאי ג'ארד לטו תמורת 2.5 מיליון דולר בשכונת הוליווד הילס, לוס אנג'לס, יחד עם אחותה פופי.
היא החלה לצאת עם השחקנית והדוגמנית האמריקאית אשלי בנסון כאשר השתיים שיחקו יחד בדרמת הרוק "הריח שלה". ביוני 2019 אישרו השתיים את דבר היותן בזוגיות מזה כשנה. ב-4 באוגוסט באותה שנה נפוצו שמועות כי דלווין ובנסון נישאו זו לזו בחשאי, בטקס שהתקיים בכנסייה בלאס וגאס בנוכחות קהל אורחים מצומצם ביותר, בהם שרליז ת'רון, סופי טרנר והאחים ג'ונאס. דלווין ובנסון נפרדו בתחילת אפריל 2020.
ביבליוגרפיה

Mirror Mirror‏ (2017) - בהוצאת הרפר קולינס
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2012 | אנה קארנינה | הנסיכה סורוקינה |  |
| 2015 | פני מלאך | מלאני |  |
| 2015 | ערים של נייר | מרגו רות' ספיגלמן |  |
| 2015 | פן | בת ים |  |
| 2016 | פשוט נהדרת: הסרט | עצמה |  |
| 2016 | Kids in Love | ויולה |  |
| 2016 | יחידת המתאבדים | מכשפת |  |
| 2017 | ולריאן ועיר אלף הכוכבים | סגן לורלין |  |
| 2017 | קדחת הצבעונים | אנט |  |
| 2018 | שדות לונדון | קאט |  |
| 2018 | הריח שלה | קאסי |  |
| 2020 | שנת חיים | איזבל |  |
| 2022 | Tell It Like a Woman | מאמתת |  |
| TBA | Punk | לוסי |  |
| TBA | The Climb |  |  |
| TBA | The Murderous Miss Highsmith |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2014 | פלייהאוס | קלואי | פרק: "Timeless" |
| 2019–2023 | קרניבל רואו | וינייט סטונמוס | תפקיד ראשי (2 עונות); 18 פרקים גם מפיקה בפועל |
| 2022 | רק רוצחים בבניין | אליס בנקס | תפקיד ראשי (עונה 2); 10 פרקים |
| 2022 | Planet Sex with Cara Delevingne | מנחה | תוכנית פאנל בערוץ הולו 6 פרקים; גם מפיקה בפועל |
| 2023 | פיוצ'רמה | רובוט מומצא | דיבוב; פרק: "The Impossible Stream" |
| 2023–2024 | אימה אמריקאית: רגישות גבוהה | אייבי ארנרייך | תפקיד ראשי; 9 פרקים |
הערות שוליים

↑  עומר דניאל, קארה דלווין: "ניסיתי להוכיח שאני לא הכישלון שחשבתי שאני", במדור "פנאי פלוס" באתר ynet‏, 1 בפברואר 2022
↑  ‘Only Murders In The Building’: Cara Delevingne Boards Hulu Comedy Series For Season 2, Deadline, ‏1 בדצמבר 2021 (באנגלית)
1 2  Anthony D'Alessandro, Cara Delevingne Inks With Anonymous Content, Deadline, ‏2024-10-02 (באנגלית אמריקאית)
↑  ארז עמירן, אייקון מאויר בשבוע: כשהאצולה האנגלית מוותרת על הנימוסים – הקסם של קארה דלווין, באתר ynet, 22 ביולי 2022
↑  Aiello, Mckenna (june 14, 2019). Cara Delevingne and Ashley Benson Confirm Their Relationship With a Steamy Make Out Session. E! News.
↑   Cara Delevingne and Ashley Benson Finally Go Public With Their Relationship, סרטון  באתר יוטיוב
↑  hechtman, Michael (August 4, 2019). Cara Delevingne marries girlfriend Ashley Benson in secret ceremony. New York Post.
↑  Flanagan, Hanna (May 6, 2020). Cara Delevingne and Ashley Benson Split After Nearly Two Years of Dating. People
| --- | --- |
בקרת זהויות :  BNE: XX5404815  BnF: cb17022719c (data)  GND: 1080533370  ISNI: 0000 0004 2337 9498  LCCN: nb2015001330  MusicBrainz: abc8ba85-0a27-4eaa-9813-19414a454c54  NDL: 001152202  NKC: xx0200519  NTA: 395430305  SUDOC: 221554394  VIAF: 305857352   WorldCat (עם VIAF): 305857352
רומינה ז'אן

| --- | --- |
אין תמונה חופשית
 לידה:  5 בספטמבר 1974 בואנוס איירס, ארגנטינה ארגנטינה
 פטירה:  28 בספטמבר 2010 (בגיל 36) סן איסידרו, בואנוס איירס, ארגנטינה ארגנטינה
 שם במה:  רומינה ז'אן
 שם לידה:  רומינה ז'אנקלביץ'
 מדינה:  ארגנטינה 
 תקופת הפעילות:  1991–2010 (כ־19 שנים)
 בן זוג:  דריו ג'ורדאנו (1998-2010)
 צאצאים:  פרנקו ג'ורדאנו (נ. ב-2000) ולנטין ג'ורדאנו (נ. ב-2002) אסול ג'ורדאנו (נ. ב-2006)
 פרופיל ב-IMDb
 
רומינה ז'אנקלביץ' (בספרדית: Romina Yankelevich;‏ 5 בספטמבר 1974 – 28 בספטמבר 2010), הידועה בשם הבמה רומינה ז'אן (Romina Yan) ובכינוייה רומי או רו, הייתה שחקנית, זמרת, רקדנית, מנחה ותסריטאית ארגנטינאית ממוצא יהודי. נודעה בעיקר בשל כיכובה בטלנובלה "קטנטנות". נפטרה בגיל 36 כתוצאה מדום לב.
ביוגרפיה

רומינה ז'אנקלביץ' נולדה בבואנוס איירס שבארגנטינה. היא בתם של השחקנים, הבמאים ומפיקי הטלוויזיה גוסטאבו ז'אנקלביץ' וכריס מורנה שהפיקה בין היתר סדרות ארגנטינאיות מצליחות, כגון: "קטנטנות", "קיץ נצחי", "המורדים", "פינת אור", "פלוריסיינטה", "אלמה פיראטה" ו"כמעט מלאכים". היא הייתה אחותו הבכורה של המפיק, הבמאי והתסריטאי הארגנטינאי תומאס ז'אנקלביץ', הנשוי לשחקנית הארגנטינאית סופיה רקה.
אבי סבה, חיימה ז'אנקלביץ', נולד ב-1896 למשפחה יהודית שהיגרה לארגנטינה מסופיה, בולגריה, והתיישבה בשנת 1899 באנטרה ריוס, הוא היה איל תקשורת ומחלוצי הרדיו והמדיה בארגנטינה. סבה, סמואל ז'אנקלביץ', היה מפיק תוכניות טלוויזיה ואיש עסקים ארגנטינאי ממוצא יהודי.
קריירה

הופעת הבכורה של ז'אן הייתה בגיל 16 בשנת 1991, כרקדנית בשעשועון בשם "תשחק איתי" אותו הנחתה אמה כריס מורנה.
הופעתה השנייה התרחשה שלוש שנים מאוחר יותר, ב-1994, בטלנובלה "Mi Cuñado" ("הגיס שלי") בה גילמה את דמותה של לורנה פיקבאה, ובאותה שנה הצטרפה לצוות השחקנים של "Quereme".
ז'אן פרצה לתודעה כאשר כיכבה ב-1995 בטלנובלה המצליחה לילדים, "קטנטנות", שנוצרה על ידי אמה, כריס מורנה, בתפקיד של בלן פרגה, וזכתה לפופולריות במדינות רבות ברחבי העולם, ביניהן ישראל, ברזיל ומקסיקו.
ז'אן פרשה מהסדרה ב-1998 (ושבה להופיע כתפקיד אורח בעונה השישית וכן בפרק באחרון של העונה השביעית והאחרונה). ב-2001 כיכבה בסרט של קטנטנות שנקרא "קטנטנות: הסרט".
בהמשך כיכבה במספר טלנובלות ארגנטינאיות, בהן "Abre tus Ojos" ‏(2003) ו"אהבה שלי" ‏(2005).
ב-2008 כיכבה בסיטקום שיצרה אמה, כריס מורנה, בשם "B&B: Bella y Bestia" ("היפה והחיה").
ב-2009 הצטרפה לעונה השלישית של הטלנובלה "כמעט מלאכים" בתפקיד של אריאל, אימה של קיקה והאקרית מחשבים.
חיים אישיים

ז'אן נישאה למפיק הארגנטינאי דריו ג'ורדאנו ב-27 בנובמבר 1998, ולהם נולדו שלושה ילדים: פרנקו ב-2000, ולנטין ב-2002 ואסול ב-2006. ימים ספורים טרם חתונת השניים, היא הוטבלה לכנסייה הקתולית.
במשך שנים בגיל התבגרותה ז'אן סבלה מאנורקסיה, ואישרה את הדברים בראיון שנעשה עמה במגזין "para ti":
הייתי בת 15, הגעתי לבית הספר למשמרת כפולה, עבדתי עד 03:00 וקמתי ב-07:00. סחבתי את הכאב בגופי, כל אותה שנה היה לי רע והתחלתי לסבול מאנורקסיה. לא אכלתי שום דבר משום שרציתי להיות מושלמת. במשך כל חיי סחבתי את פחדיי, את חוסר הביטחון והחרדות עם האוכל. זאת הייתה דרכי להחרים אותי. זה היה אתגר כי הפרעה כמו שיש לי לא נעלמת תוך יום אחד. זה דבר שצריך לחיות עמו כל החיים. נכון להיום, התפייסתי עם גופי, אבל האנורקסיה עודנה סמויה. כל יום אני לומדת לאכול ואני לא מרגישה רגועה. יש רגעים שאני מרגישה שאני שמנה ואני מפסיקה לאכול. ברגעים בהם התמונה מתעוותת קשה לראות את עצמי מול המראה ולהגיד: "אני חיה עם הפגמים".
פטירתה

ב-28 בספטמבר 2010, ז'אן נפטרה בגיל 36, כתוצאה מדום לב. ז'אן הובהלה לבית החולים בשעה 16:30 (שעון ארגנטינה) כאשר הייתה בלי סימנים חיוניים, לאחר שהתעלפה ברחוב כשיצאה מחדר כושר. נעשו במשך 50 דקות מאמצים להחיותה, אשר לא צלחו, ובשעה 17:20 (שעון ארגנטינה) נודע על דבר פטירתה על ידי התקשורת המקומית.
פטירתה > לאחר פטירתה

פטירתה הותירה תדהמה והלם רב בארגנטינה. דף שנפתח בפייסבוק לזכרה, הנקרא "No puedo creer que murió Romina Yan" (תרגום: אני לא יכול להאמין שרומינה ז'אן נפטרה), זכה ל-150,000 הרשמות ביומו הראשון וכחצי מיליון הרשמות כשבוע לאחר פטירתה. המילים "רומינה ז'אן", "כריס מורנה" ו"קטנטנות" היו למילים הפופולריות ביותר בטוויטר באותו היום.
ערוץ טלפה הארגטינאי, אשר שידר סדרות של כריס מורנה, ביניהן "קטנטנות" ו"כמעט מלאכים", ערך במסגרת מהדורת החדשות שלו תוכנית בת שעתיים לזכרה. התוכנית השיגה 18.3% רייטינג, אחוזי הצפייה הגבוהים ביותר למהדורת החדשות של הערוץ בשנים האחרונות. במהלך משדר נוסף לזכרה בערוץ 13 הארגנטינאי, עלה לשידור המנחה ואיש הטלוויזיה, מרסלו טינלי, והודיע כי האולפן הגדול של ערוץ 13, בו מצולמת, בין היתר, הגרסה המקומית ל"רוקדים עם כוכבים", נקרא מעתה "אולפני רומינה ז'אן".
ז'אן נקברה בטקס פרטי בפילאר, ובעת קבורתה נאספו מעריצים באובליסק של בואנוס איירס על מנת לחלוק כבוד אחרון לשחקנית עם נרות ופרחים. המעריצים צעדו מהאובליסק לתיאטרון ה"גראן רקס" בבואנוס איירס, בו היא שיחקה במסגרת המחזמר של הסדרה "קטנטנות", שם נערכה עצרת נוספת.
כשבוע לאחר פטירתה ב-5 באוקטובר 2010 נערכה עצרת נוספת קטנה יותר, בכיכר רבין שבתל אביב, על ידי מעריצים ישראלים. ביום השנה הראשון לפטירתה, תרמה משפחתה אמבולנס על שמה עבור מגן דוד אדום באמצעות עמותת ידידי מד"א בארגנטינה.
ב-29 בנובמבר 2010, כחודשיים לאחר פטירתה, בפרק האחרון של העונה הרביעית והאחרונה של הטלנובלה "כמעט מלאכים", אמה, כריס מורנה, הקדישה ביטוי לפטירתה במילים:
| 0 | 1 | 2 |
| --- | --- | --- |
| ” | כפי שהיום מגיע לאחר הלילה, כל סוף מעיד תמיד על התחלה חדשה. שנתראה שוב! תודה על הכל! | “ |

|  – כריס מורנה |  – כריס מורנה |  |
ב-2013 שודרה טלנובלה בשם "אליאדוס", אותה הפיקה כריס מורנה, הטלנובלה מכסה בעיות חברתיות כגון הפקרות, הריונות לא-רצויים, בריונות, העסקת ילדים, אנורקסיה, עבריינות נוער, אלכוהוליזם, אלימות ואהבה. בראיון לסוזנה חימנס, אמרה מורנה כי הטלנובלה היא מחווה לרומינה. כל שירי הטלנובלה הם שירים אותם כתבה מורנה לז'אן לאחר פטירתה, המיטה שנמצאת בחצר היא אותה מיטה עליה ישנה דמותה כבלן ב"קטנטנות" והדמויות פרנקו, ולנטין ואסול נקראות על שמם של ילדיה. בנוסף, היא הסבירה כי: "רומינה לא הייתה נוכחת בחיי, כשהיא הייתה בחיים היו ימים בהם לא דיברנו, עכשיו אני משכימה איתה, אני ישנה איתה, אני מברכת אותה, אני מודה לה. אני יודעת שהיא מאושרת מאוד".
ב-5 בספטמבר 2018 במלאת ציון שמונה שנים לפטירתה של ז'אן, אמה כריס מורנה העלתה בתיאטרון ה"גראן רקס" אשר בארגנטינה מופע מיוחד עם כוכבי הטלנובלות הארגנטינאיות של כל הזמנים, ביניהם פקונדו ארנה, נטליה אוריירו, מריאנה אספוסיטו, בנחמין רוחאס, אגוסטינה צ'רי ולואיסנה לופילטו. המופע נקרא "Vive Ro" והציג את עלילת חייה של השחקנית הן עם שירים חדשים והן עם שירים נוסטלגיים מהטלנובלות של כריס מורנה.
ראו גם

קטנטנות
קטנטנות: הסרט
כמעט מלאכים
כריס מורנה
הערות שוליים

↑  כוכבת "קטנטנות" רומינה יאן הלכה לעולמה, באתר נענע, ‏29 בספטמבר 2010
↑  רז גלבוע, ‏מותה של רומינה יאן נגרם מאנורקסיה, באתר ‏מאקו‏, 3 באוקטובר 2010
↑  מערכת וואלה!‏, כוכבת "קטנטנות" מתה מדום לב, באתר וואלה, 29 בספטמבר 2010
↑  השחקנית רומינה יאן מ"קטנטנות" מתה מדום לב, באתר ynet, 29 בספטמבר 2010
↑  "בלן היתה האמא של כולנו", באתר ynet, 29 בספטמבר 2010
↑  עזרי עמרם, ‏צפו: עצרת זיכרון לכוכבת קטנטנות בכיכר רבין בת"א, באתר ‏מאקו‏, 5 באוקטובר 2010
↑  מערכת וואלה!‏, כוכבי "קטנטנות" ו"כמעט מלאכים" יתאחדו למופע משותף לזכרה של רומינה יאן, באתר וואלה, 30 ביולי 2018
↑  רן בוקר, צפו: מופע האיחוד של כוכבי "קטנטנות", באתר ynet, 6 בספטמבר 2018
| כמעט מלאכים |
| --- | --- | --- |
| הפקה | Cris Morena Group • דורי מדיה גרופ |  |
| דמויות | כמעט מלאכים - דמויות |  |
| שחקנים | אמיליה אטיאס • ניקולס ואסקס • מריאנו טורה • חואן פדרו לנסאני • מריאנה אספוסיטו • אאוחניה סוארס • גסטון דלמאו • ניקולאס ריירה • חוליה קלאבו • מרסדס פונס • חימנה ברון • פאבלו מרטינס • רוסיו איגרסבל • ויקטוריו ד'אלסנדרו • קנדלה וטראנו • מריה דל סרו • אגוסטין סיירה • סטפנו דה גרגוריו • חימנה אקרדי • רומינה ז'אן • ולנטינה סנרה |  |
| מוזיקה | טין אנג'לס |  |
| סדרות קשורות | קטנטנות • המורדים • פלוריסיינטה • אלמה פיראטה • סופר טורפה • אליאדוס |  |
| --- | --- |
בקרת זהויות :  NLI: 987007310608405171  LCCN: nr2003023563  VIAF: 298988203   WorldCat (עם VIAF): 298988203
מארק גרמני

ערך זה עוסק במטבע מודרני. אם התכוונתם למטבע הקיסרות הגרמנית, ראו .
| --- | --- |

 משתמשים:  גרמניה המערבית, גרמניה 
 ISO 4217:  DEM 
 בנק מרכזי
 בנק מרכזי:  דויטשה בונדסבנק 
 → Saar franc, רייכסמארק, מארק מזרח גרמני אירו ← 
 
מארק גרמני או דויטשה מארק (בגרמנית: Deutsche Mark, בסימון מקוצר: DM) היה ההילך החוקי בגרמניה המערבית מחודש יוני 1948, ומשנת 1990, עם איחוד גרמניה היה ההילך החוקי בגרמניה, עד כניסתו של מטבע האירו למחזור ב-2002. הדויטשה מארק החליף את הרייכסמארק, שנהג בגרמניה משנות העשרים עד 1948.
היום המרק הגרמני אינו במחזור ולא ניתן להשתמש בו, אך ניתן עדיין להחליף מארקים ישנים באירו בסניפי הבנק המרכזי הגרמני, ואף לשלוח שטרות ומטבעות בדואר.
ערכים נקובים

המארק הגרמני חולק ל-100 פפניג (Pfennig) והיה נפוץ במטבעות של 1, 2 ו-5 מארק, וכן 1, 2, 5, 10, 20 ו-50 פפניג. השטרות במחזור היו בני 5, 10, 20, 50, 100, 200, 500 ו-1,000 מארק.
היסטוריה

המארק היה המטבע הרשמי של גרמניה מאז איחודה הראשון על ידי אוטו פון ביסמרק. הוא הוצג לראשונה ב-1873 כ"גולדמרק" (מרק זהב) והמטבעות במחזור גובו במתכת היקרה לפי תקן הזהב. עם פרוץ מלחמת העולם הראשונה הפסיקו לייצר מטבעות מגובים בזהב בשל מחיר הזהב היקר והדפסת הכסף התנתקה מגיבוי פיזי. בשל כך נקרא המטבע "פאפירמארק" ("שטרות נייר") שהלך והפך חסר ערך עם התמוטטות הכלכלה הגרמנית והדפסת הכסף הבלתי מבוקרת שגררה את ההיפר-אינפלציה בגרמניה בשנות ה-20 של המאה ה-20, בה ערכי השטרות זינקו למיליונים ומיליארדים.
בסוף 1923, כשהאינפלציה הפכה להיפר-אינפלציה והפפירמרק איבד מערכו מדי יום ביומו, הוא הוחלף ברנטנמרק, שגובה בסחורות ובנדל"ן. שנה אחר כך, ב-1924, הוחלף לרייכסמארק שהיה בשימוש עד תום מלחמת העולם השנייה.
בשנות ה-50 התחזקה מאוד הכלכלה הגרמנית והמרק הפך לסמל לאומי ליציבות ולחוזקה של הכלכלה המקומית. החל משנות ה-60 נחשב למטבע הסחיר החזק ביותר באירופה לצד הליש"ט הבריטי ולאחד המטבעות החזקים והיציבים בעולם כולו.
להלכה, הוחלף המארק הגרמני במטבע האירו כבר ב-1999, אז הפך האירו להילך החוקי ב-13 ממדינות האיחוד האירופי, וגרמניה בכללן. שערו של המארק מול האירו (1.955830 מרק גרמני לאירו אחד) נקבע על ידי הבנק המרכזי האירופי ב-31 בדצמבר 1998. כמו כן, חלה חובה על הצגת מחירים גם באירו.
באופן תאורטי, ניתן היה לדוגמה לרשום המחאות באירו. למעשה, הופצו שטרות האירו ומטבעותיו ב-1 בינואר 2002, והמארק הגרמני נסחר והומר בבנקי גרמניה ומדינות האיחוד האירופי עד אמצע אותה שנה.
המארק הגרמני היה המקור לשמו ולערכו של המרק הסחיר בבוסניה והרצגובינה, הממשיך להתקיים ולשמור על ערכו המקורי של המרק הגרמני מול האירו.
ראו גם

גולדמרק
רייכסמארק
מארק מזרח-גרמני
יום המרמיטה

יום המרמיטה, פנסילבניה, 2013
יום המרמיטה 2005 בפנסילבניה
יום המרמיטה (באנגלית: Groundhog Day) הוא יום חג עממי החל ב-2 בפברואר, נחוג בארצות הברית ובקנדה. לחג שורשים נוצריים שמגיעים מסיפורי עם על מזג האוויר שהגיעו מאזורים דוברי-גרמנית שם הגירית היא חיית התחזית. ככל הנראה, זו גרסה משודרגת לאמונה עממית-נוצרית על כך ששמיים בהירים בחג הקנדלמאס עשויים לבשר על חורף ממושך.
החג מתמקד ביציאתה של המרמיטה (מין מכרסם) ממחילתה לאחר תרדמת החורף - על פי האמונה העממית, אם העננים בשמיים מונעים ממנה לראות את הצל של עצמה, היא אמורה לצאת סופית מהמחילה ולבשר על תחילת האביב. לחלופין, אם השמש מאירה ומאפשרת לה לראות את צילה, היא אמורה לחזור למחילה, סימן לשישה שבועות חורף נוספים. החג התחיל כמנהג של יוצאי גרמניה במדינת פנסילבניה במאות ה-18 וה-19, ומקורו במנהגים מבשרי אביב דומים שרווחו באירופה העתיקה.
בתרבות הפופולרית

סרט הקולנוע "לקום אתמול בבוקר" (1993) מתרחש במהלך יום המרמיטה ומציג את אירועיו בעיר מקומית בפנסילבניה. למעשה, שמו המקורי של הסרט הוא Groundhog Day (יום המרמיטה).
פלואידיות

פְּלוֹאִידִיוּת או סִדְרָתִיּוּת (באנגלית: Ploidy) היא מונח בגנטיקה המתאר את מספר העותקים מכל כרומוזום המצויים בכל תא. לאורגניזמים שונים יכולה להיות פלואידיות שונה. לדוגמה, החיידקים הם לרוב יצורים הַפְּלוֹאִידִים (או חד־סדרתיים) – בעלי עותק אחד מכל כרומוזום, בעוד שאצל היונקים (כולל האדם) רוב התאים הם דִּיפְּלוֹאִידִים (או דו־סדרתיים) – בעלי שני עותקים מכל כרומוזום. התאים היוצאים מן הכלל ביונקים הם תאי המין – הזרע ותא הביצה – שהם תאים הפלואידים. ערכים גבוהים יותר של פלואידיות, כלומר תאים פוליפלואידים (או רב־סדרתיים) שבהם מספר עותקי הכרומוזומים גדול משניים, נפוצים בצמחים. טֶטְרָפלואידיות או ארבע-סדרתיות (ארבעה סטים של כרומוזומים) קיימת אצל דו־חיים, זוחלים וסוגי חרקים.
סיווג > הפלואיד

תא הַפְּלוֹאִידִי (haploid – נגזר מהמילה פשוט ביוונית) או חד־סדרתי הוא תא המכיל עותק אחד מכל כרומוזום.
ביצורים דיפלואידים, מכילים תאי המין עותק אחד בלבד של כל כרומוזום (חצי מהמטען הגנטי, של אותו יצור) והם לפיכך תאים הפלואידים (לדוגמה, לאדם יש 23 כרומוזומים בתאי הרבייה שלו; במקום 46 בכל שאר התאים). תא המין נוצר בתהליך המיוזה – חלוקת הפחתה, על מנת שלאחר הפריה יצטרפו שני תאים הפלואידים אחד מהאב ואחד מהאם וייוצר תא דיפלואידי אחד עם 46 כרומוזומים – חצי מהאב וחצי מהאם (כרומוזומים הומולוגיים).
רוב מיני הפטריות, חלק מן האצות, חרקים רבים ועוד הם הפלואידים. צמחים, שמרים ואצות אחרות עוברים במהלך מחזור חייהם בין שלב הפלואידי ושלב דיפלואידי. הגמטות – תאי המין ברוב היצורים הדיפלואידים הם תאים הפלואידים הנוצרים בתהליך המיוזה.
סיווג > דיפלואיד

תא דִּיפְּלוֹאִידִי (diploid – נגזר מהמילה כפול ביוונית) או דו־סדרתי הוא תא המכיל שני עותקים מכל כרומוזום. באורגניזמים דיפלואידים, כרומוזום אחד מגיע בדרך כלל מהאם וכרומוזום אחד מהאב. רוב התאים הסומטיים ביצורים רב-תאיים הם דיפלואידים.
באורגניזמים גבוהים, ביונקים ובצמחים מניבי פרחים, התאים בדרך כלל דיפלואידים.
סיווג > הפלודיפלואיד

אורגניזם הַפְּלוֹדִיפְּלוֹאִידִי הוא אורגניזם שבו אחד הזוויגים הוא הפלואיד בעוד השני הוא דיפלואיד. ברוב המקרים, הזכר הוא הפלואיד והנקבה דיפלואידית. במינים אלה הזכר מתפתח מביצית שאינה מופרית, בזמן שהנקבה מתפתחת מביצית מופרית. מנגנון כזה קיים במיני חרקים רבים, ביניהם הדבוראים הכוללים את הנמלים, צרעות ודבורים.
סיווג > אאופלואידיות

לתאים אאופלואידים (euploid נגזר מהמילה שלמות ביוונית) כפולות שלמות של מערך הכרומוזומים הנורמלי.
סיווג > אנופלואידיות

אנופלואידיות (Aneuploidy) היא מצב של התא שבו מספר הכרומוזומים אינו תקין, התא לא מכיל כפולות שלמות של מערך הכרומוזומים הנורמלי. מצב זה יכול להוביל לפגמים בהתפתחות התא. טריזומיה (trisomy) היא אנופלואידיות המתרחשת בתסמונת קלינפלטר (Klinefelter's syndrome) ובתסמונת דאון (Down syndrome). אנופלואידיות זו נפוצה יחסית. ברוב סוגי הסרטן צופים במספר רב של פגיעות כרומוזומליות אשר כוללות מקרים רבים של אנופלואידיות.
סיווג > פוליפלואידיות

תאים פּוֹלִיפְּלוֹאִידִים (Polyploidy נגזר מהמילה היוונית poly – הרבה) או רב־סדרתיים הם תאים המכילים יותר משני עותקים לכל כרומוזום אוטוזומלי. בדרך כלל, בתא פוליפלואידי תקין יהיה מספר עותקים זהה לכל כרומוזום אוטוזומלי. התופעה נפוצה במיוחד בצמחים אשר במהלך האבולוציה עברו מספר אירועים של הכפלת גנום (לדוגמה, החיטה). הכפלת הגנום מהווה תגובה של צמחים לתנאי עקה, כגון בצורת. הצמח הפוליפלואידי עמיד יותר לתנאי עקה מהצמח המקורי, ופורה יותר.
נהוג לסווג את הפוליפלואידים לפי מספר הכפולות של הכרומוזומים שלהם (ביוונית). כך, לדוגמה, יצור טריפלואידי או תלת־סדרתי מכיל שלושה סטים של כרומוזומים אוטוזומליים (Tri ביוונית שלוש), יצור טֶטְרָאפלואידי או ארבע־סדרתי מכיל ארבעה סטים (Tetra ביוונית ארבע) ויצור הֶקְסָאפלואידי או שש־סדרתי מכיל שישה. נהוג לסמן את מספר הכרומוזומים האוטוזומליים n, כך שמספרם בדיפלואיד יסומן ב־2n, בטריפלואיד 3n ובטטראפלואיד 4n.
סיווג > אוטופוליפלואידיות

בתאים אוטופוליפלואידים (AutoPolyPloid נגזר מהמילה עצמי, כביטוי לשייכות ישירה לדבר, ביוונית) כל תא מכיל מספר עותקים הגדול מ־2 מכל כרומוזום, שמקורם באותו מין ביולוגי.
סיווג > אלופוליפלואידיות

בתאים אלופוליפלואידים (AlloPolyPloid נגזר מהמילה אחר, כביטוי לחוסר שייכות, ביוונית) כל תא מכיל מספר עותקים הגדול מ־2 מכל כרומוזום, שמקורם במינים ביולוגים שונים. תא המכיל מספר אי זוגי של כרומוזומים לא יכול לבצע מיוזה – לכרומוזומים לא יהיו אנלוגיים. לאורך הזמן, עקב טעות על פי רוב, השתכפלו הכרומוזומים ונוצר מספר זוגי של כרומוזומים המאפשר הכפלה. תופעה המתרחשת לרוב בצמחים.
ראו גם

כרומוזומים
הערות שוליים

1 2 3 4  מילון ביולוגיה כללית (תשס"ט), 2009, באתר האקדמיה ללשון העברית
| --- | --- |
בקרת זהויות :  GND: 4423860-5